钦定古今图书集成/明伦汇编/官常典/第510卷 > 王文郁
## 钦定古今图书集成/明伦汇编/官常典/第510卷 > 王文郁

按《宋史》本传：“文郁，字周卿，麟州新泰人。以供奉官为
府州巡检。韩琦荐其材，加阁门祗候，麟府驻泊都监。
熙宁讨夏国，文郁败之吐浑河。其将香崖夜遣使以
剑为信，欲举众降，许之。旦而至，与偕行，众情忽变，噪
以出。文郁击之，追奔二十里，据险大战，矢下如雨，文
郁徐引渡河，谓吏士曰：‘前追强敌，后背天险，韩信驱
市人且破赵，况尔曹皆百战骁勇邪’？”士感奋进击，夏
人大溃，降其众二千。迁通事舍人。夏人逾屈野河，掠
塞上，文郁追至长城坂，尽夺所掠而还。神宗召见，问
曰：“向者招纳香崖，群议不一，其为朕言之。”对曰：“此乃
致敌上策，恨未能多尔。并边生羌，善驰突，识乡导，傥
能抚柔之，所谓以外夷而攻外夷也。”帝于是决意招
纳，多获其用。知文郁善左射，并招其子弟阅肄殿庭，
文郁九发八中，诏官其二子知镇戎、德顺军，预定洮、
河。迁左骐骥副使、知麟州。夏众践稼，袭败之，部使者
劾为生事，夺郡印。未几，为熙河将李宪讨灵武，文郁
得羌户万馀。迁路钤辖。夏人围兰州，已夺两关门，文
郁募死士夜缒而下，持短兵突贼，即扫营去。擢东上
阁门使、知兰州。谍知夏人将大入，清野以俟，果举国
趋皋兰。文郁乘城御之，杀伤如积，围九日而解。收其
尸为京观。加荥州团练使，以捧日天武都指挥使为
副都总管，以殿前都虞候知河州。筑安西城、金城关，
进秦州防御、冀州观察使。卒，年六十六。